DCCกำไรเข้าเป้า1,600ล.ปีนี้
งัดสารพัดวิธีสู้ต้นทุนแก๊สขยับขึ้นราคาสินค้าดันมาร์จินเพิ่ม
6 มี.ค. 2555

งัดสารพัดวิธีสู้ต้นทุนแก๊สขยับขึ้นราคาสินค้าดันมาร์จินเพิ่ม
“DCC” กังวลค่าแก๊สพุ่ง 13% แต่ไม่หวั่นมั่นใจกำไรขั้นต้นแตะ 45% กำไรโต 27% ถึง 1,600 ล้านบาท ตามเป้า จ่ายปันผลหมด
นายมารุต แสงศาสตรา ผู้อำนวยการฝ่ายเทคโนโลยีสารสนเทศและนักลงทุนสัมพันธ์ บริษัท ไดนาสตี้ เซรามิค (DCC) เปิดเผยว่า ต้นทุนแก๊สสัดส่วนเป็น 33% ของต้นทุนรวม ซึ่งปีนี้บริษัทคาดว่าค่าแก๊สน่าจะปรับเพิ่มขึ้นอีก 13% หรือมาอยู่ที่ 420-426 บาทต่อเอ็มเอ็มบีทียู แต่บริษัทยังมั่นใจว่าอัตรากำไรขั้นต้นน่าจะเพิ่มขึ้นเป็น 45% จากระดับ 43% ในปีที่ผ่านมา
นอกจากนี้ ยังตั้งเป้าหมายว่ากำไรสุทธิน่าจะมีการเติบโตในระดับ 27-30% หรือ 1,600 ล้านบาท จากปีที่ผ่านมามีกำไรสุทธิ 1,200 ล้านบาท สาเหตุเนื่องจากจะกดตัวค่าใช้จ่ายในการบริหาร (SG&amp;A) ให้เหลือ 1 ใน 4 ของอัตรากำไรขั้นต้นจากปีที่ผ่านมาอยู่ที่ 1 ใน 3 ของอัตรากำไรขั้นต้น และหันมาใช้ดินชนิดใหม่เป็นวัตถุดิบในการผลิตกระเบื้อง ทำให้สามารถลดการใช้แก๊สได้ 6%
ขณะเดียวกัน บริษัทจะมีการส่งผ่านต้นทุนที่สูงขึ้นไปให้กับผู้บริโภค โดยจะมีการปรับเพิ่มราคาขาย ซึ่งเมื่อต้นปีนี้ได้ขยับขึ้นแล้ว 3-4% จาก 129 บาทต่อตารางเมตร เป็น 130-133 บาทต่อตารางเมตร ในช่วงที่เหลือของปีนี้มีความเป็นไปได้ว่าจะมีการปรับเพิ่มขึ้นอีก หากราคาแก๊สปรับเพิ่มขึ้น
ด้านรายได้ในปีนี้คาดว่าจะอยู่ที่ประมาณ 8,000 ล้านบาท เพิ่มขึ้น 15% จากปีที่ผ่านมา หากทำได้ตามที่วางไว้จะช่วยให้เป้าหมายรายได้แตะระดับ 1 หมื่นล้านบาทภายในปี 2557 จะทำได้เร็วกว่าที่ประเมินไว้
สำหรับเม็ดเงินลงทุนในปีนี้จะอยู่ที่ 455 ล้านบาท แบ่งเป็น 80 ล้านบาท ใช้เพื่อขยายกำลังการผลิตเป็น 64.8 ล้านตารางเมตรในปีนี้ จาก 61 ล้านตารางเมตรในปีที่ผ่านมา จำนวน 200 ล้านบาทใช้เพื่อขยายสาขา 15 แห่งในปีนี้ 
“กำไรปีนี้จะมีการขยายตัวที่ดี แต่บริษัทยังคงนโยบายเดิมจ่ายเงินปันผลคืนให้กับผู้ถือหุ้น 100% เพราะแต่ละปีไม่ได้มีแผนจะใช้เงินลงทุนจำนวนสูง ซึ่งสามารถใช้เงินจากผลการดำเนินงานได้” นายมารุต กล่าว 
ทั้งนี้ ตามแผนระยะยาว DCC ตั้งเป้าหมายภายในปี 2559 จะมีกำลังการผลิต 79 ล้านตารางเมตรต่อปี
นายมารุต กล่าวอีกว่า บริษัทยังมีแผนซื้อแฟรนไชส์คืนจากตัวแทนขาย 2-3 แห่งในปีนี้ จากทั้งหมด 8 แห่ง เนื่องจากมียอดขายไม่ดีนัก คาดว่าจะต้องใช้เงินลงทุนซื้อแฟรน ไชส์คืนแห่งละ 15 ล้านบาท 
สำหรับแนวโน้มผลการดำเนินงานในไตรมาสแรกปี 2555 คาดว่า ยอดขายเติบโตเป็นเลขหลักเดียวเทียบจากช่วงเดียวกันของปีก่อน เนื่องจากในช่วง 2 เดือนแรกยอดขายไม่เติบโตเท่าที่ควร เนื่องจากเพิ่งผ่านพ้นช่วงน้ำท่วมใหญ่ แต่คาดว่าตั้งแต่ไตรมาส 2 เป็นต้นไปยอดขายจะกลับมาเติบโตอย่างก้าวกระโดด